Arne Rolighed (S), 2001-05-07:
Jeg kan sige til fru Dorte Bennedsen, at det er præcist sigtet med ekspertgruppen, at vi nu får en bred kortlægning af, hvad der foregår i kommuner og amter.
Jeg tror, at vi får en positiv overraskelse.
Jeg forventer, at vi får en positiv overraskelse.
Jeg tror, at der er mange initiativer rundtomkring i kommuner og amter, som det kan være rart at få et billede af, så vi har en oversigt over, hvad der er gang i.
Og det er fuldstændig rigtigt, at heroin er et aspekt af hele den indsats, som nu skal vurderes, så vi også har et grundlag at vurdere heroin på, inden vi tager stilling til det.
I forlængelse heraf kan jeg sige til fru Gitte Seeberg, at til forskel fra andre grupper og andre udredninger, vi har, er sigtet her, at vi får taget stilling til de mange penge, som er brugt på det her område, at vi får en kortlægning af, hvor lang tid de har virket, og hvordan de har virket.
Er der noget, der virker?
Er der noget, der ikke virker?
Det er selvfølgelig med det sigte, at er der noget, der virker, skal vi have mere af det.
Er det andet, der ikke virker, så bør vi holde op med det.
Så jeg har i forbindelse med denne her debat spurgt, om jeg kan få en oversigt over, hvad der foregår i amter og kommuner, for det har vi ikke.
Det er den kortlægning, jeg synes vi har brug for, inden vi tager en beslutning på det her område.
Det er rigtigt - og det er til fru Birthe Skaarup - at da metadon blev indført for en del år siden, var det jo også et middel, der skulle bruges af særlig hårdt ramte, sådan som jeg forstå at sigtet er med det forslag, der er fremme i dag.
Vi stiller spørgsmålet til folk ude hos frontpersponalet i kommuner og amter: Er der nogle områder, vi ikke når, på den måde vi tilrettelægger tingene på i dag - den psykosociale indsats sammen med metadon - er der nogle steder, man løber hovedet imod?
Har eksperterne nogle bud på, hvordan vi kan finde andre veje at gå, hvor vægten selvfølgelig skal hvile på LEON-princippet, som vi kender så godt fra andre områder, også på hele sundhedsområdet.
LEON står for det laveste effektive omsorgsniveau, og sådan må det være også i hele vores narkopolitik fremover.
Vi sætter ikke ind med strenge midler, hvis det kan gøres med lettere midler.
Til hr. Frank Aaens spørgsmål, om jeg vil give behandlingsgaranti på andre områder, inden vi går i gang med det her, vil jeg sige, at det, jeg sætter i gang nu her, jo er en ekspertgruppe, der skal gå ud og kortlægge, hvad der er af projekter og indsatsområder rundtomkring i kommuner og amter, og hvordan de virker.
Der er ikke en direkte kobling
over til, om der i øjeblikket er midler til ventelisteområdet.
Men i forbindelse med kortlægningen af området synes jeg, det er rimeligt, at vi også får en viden om, hvor der er balance, og hvor der er ubalance i selve narkobehandlingen, så ud over de ting, vi allerede har kendskab til, lad så også det ubalanceproblem indgå i den kortlægning, så vi ved, hvad behovet er, hvad kapaciteten er - med det sigte at skabe balance i tingene.
Jeg har ikke i dag de nøje beskrivelser - og det er til fru Tove Fergo - for de to projekter.
Det er i det første projekt, som jeg har haft møde med socialborgmesteren i Københavns Kommune om, rigtigt, som det anføres, at det drejer sig om at gå ud på gadeplan og så at sige aktivt tage i den enkelte i hånden og føje en støtteforanstaltning til.
Jeg skal tilsende de konkrete projekter, som jeg ikke har med i dag, både det på det til 10 mio. kr. og også de projekter på de 50 mio. kr., der nu er aftalt med de to amter og Københavns Kommune.
Jeg er enig i, at det har taget lidt tid at få de her projekter sat i gang.
Jeg vælger i dag at være glad for, at det er lykkedes at komme frem til, at beslutningerne er taget, mere end jeg vil græde over, at det har taget lang tid.
Men jeg skal gerne medgive, at det har taget for lang tid at få det besluttet og få det sat i gang.